Gyldenslekta

Gyldenslekta (Centaurium) er ei planteslekt i søterotfamilien.
Artene er ett-, to- eller flerårige urter med opprett eller utoverliggende vekst. Bladene er motsatte og sittende, og noen har en rosett ved basis. De femtallige blomstene er samlet i en bred, forgrenet kvast eller halvskjerm. Kronbladene er rosa, purpur eller gule, og begerflikene har kjøl. Pollenknappene blir etterhvert spiralsnodde, og griffelen er lang og trådformet med to arr. Frukten er en avlang kapsel med to kammer.Slekta omfattet tidligere langt flere arter, men var da polyfyletisk. For å skape en naturlig gruppe ble mange arter i 2004 flyttet til slektene Zeltnera, Gyrandra og Schenkia. Gyldenslekta omfatter nå 25 arter, og i tillegg finnes det fire naturlige hybrider. De fleste vokser i middelhavsområdet og tilstøtende deler av Europa, Nord-Afrika og Vest-Asia, men noen finnes i andre verdensdeler, for eksempel i Mexico og Sør-Amerika. Flere arter er forvillet i Nord- og Sør-Amerika og Australia.I Norge forekommer to arter, tusengylden (C. littorale) og dverggylden (C. pulchellum). Begge vokser på strandenger i de sørligste delene av landet. I Sverige og Danmark finnes det også en tredje art, skjermgylden (C. erythraea).Artene i gyldenslekta inneholder bitterstoffer i likhet med mange andre arter i søterotfamilien. De er blitt brukt til medisinske formål og i stedet for humle til ølbrygging. I Norge er de sjeldne i motsetning til den langt mer effektive arten søterot, så det har vært lite tradisjonell bruk. Dialektnavnet koldegras viser likevel til bruk mot feber.Det vitenskapelige navnet kommer av kentauren Kheiron som visstnok oppdaget at disse plantene hadde medisinske egenskaper. Navnet ble på latin omtolket til Centaurium, som er sammensatt av centum, «hundre» og aurum, «gull». På blant annet norsk og tysk har man multiplisert med ti så navnet er blitt tusengylden. Artsdatabanken staver navnet på slekta med d, selv om offisiell rettskriving har vært gyllen helt siden rettskrivingsreformen i 1917.


== Arter ==
Følgende arter og hybrider er anerkjent i Plants of the World Online fra Kew Science:
Centaurium ameghinoi (Speg.) Druce – sørlige Argentina
Centaurium × aschersonianum (Seemen) Hegi – Mellom-Europa, naturlig hybrid mellom tusengylden og dverggylden
Centaurium barrelieroides Pau – Marokko
Centaurium bianoris (Sennen) Sennen – Balearene
Centaurium cachanlahuen (Molina) B.L.Rob. – Peru, sørlige Sør-Amerika
Centaurium capense Broome – Mexico (Baja California Sur, Socorro-øya)
Centaurium centaurioides (Roxb.) S.R.Rao & Hemadri – Det indiske subkontinent
Centaurium chloodes (Brot.) Samp. – Frankrike, Den iberiske halvøy
Centaurium × cicekii Yild. & Yaprak – sørlige Tyrkia, naturlig hybrid
Centaurium cochinchinense (Spreng.) Druce – Vietnam
Centaurium compar (R.Br.) Druce – Etiopia
skjermgylden (C. erythraea) Rafn – Azorene, Nord-Afrika, Europa, Vest- og Sentral-Asia
Centaurium favargeri Zeltner – Frankrike, Spania
Centaurium flexuosum (Maire) J.-P.Lebrun & Marais – Tsjad (Tibesti)
Centaurium intermedium (Wheldon) Druce – Storbritannia
Centaurium × jolivetinum (P.Fourn.) P.Fourn. – Vest-Europa, naturlig hybrid
Centaurium × litardierei Ronniger ex Litard. – Korsika, Sardinia, naturlig hybrid
tusengylden (C. littorale) (Turner) Gilmour – Europa, Sentral-Asia
Centaurium mairei Zeltner – Makaronesia, Nord-Afrika, Vest-Asia
Centaurium malzacianum Maire – Sinaihalvøya, nordvestlige Saudi-Arabia
Centaurium maritimum (L.) Fritsch – Makaronesia, middelhavsområdet, Europas atlanterhavskyst
Centaurium minutissimum Maire – Tsjad (Tibesti)
Centaurium portense (Hoffmanns. & Link) Butcher – vestlige og sørvestlige Europa
dverggylden (C. pulchellum) (Sw.) Druce – Eurasia, Nord-Afrika, Afrikas horn
Centaurium quadrifolium (L.) G.López & C.E.Jarvis – sentrale Spania
Centaurium rigualii Esteve – sørlige Spania
Centaurium scilloides (L. fil.) Samp. – Azorene, Europas atlanterhavskyst
Centaurium serpentinicola Carlström – øyene øst i Egeerhavet, sørlige Tyrkia, Kypros
Centaurium tenuiflorum (Hoffmanns. & Link) Fritsch – fra Vest-Europa og middelhavsområdet til Tsjad, Sokotra og Balutsjistan


== Referanser ==


== Eksterne lenker ==
(en) Gyldenslekta – oversikt og omtale av artene i WORMS-databasen 
(en) Gyldenslekta i Encyclopedia of Life 
(en) Gyldenslekta i Global Biodiversity Information Facility 
(no) Gyldenslekta hos Artsdatabanken 
(sv) Gyldenslekta hos Dyntaxa 
(en) Gyldenslekta hos ITIS 
(en) Gyldenslekta hos NCBI 
(en) Gyldenslekta hos The International Plant Names Index 
(en) Gyldenslekta hos Tropicos 
(en) Kategori:Centaurium – bilder, video eller lyd på Wikimedia Commons 
(en) Centaurium – galleri av bilder, video eller lyd på Wikimedia Commons